text: Bertel Haarder opgiver job som konsul
  15 december 2016 kl. 14.53
  Efter modstand i grænselandet opgiver Bertel Haarder posten som generalkonsul i Flensborg.
  Bertel Haarder siger om beslutningen om at forlade generalkonsulatet i Flensborg: 
  - Jeg troede, den tilbudte post var på vej til nybesættelse. Jeg glædede mig til at arbejde frem mod genforeningsjubilæet. Jeg er opvokset i Grænselandet. Jeg brænder for - og har alle forudsætninger for at synliggøre og arbejde for mindretallene. Men posten er jo besat, og jeg vil ikke trænge mig på. 
  - Jeg afslår tilbuddet og glæder mig til arbejdet i Folketinget, blandt andet med kulturen og det nordiske, siger Bertel Haarder.
  Da TV 2's Knud Brix fangede Bertel Haarder på Christiansborg var han mindre meddelsom - og tydeligt irriteret.
  - Jeg vil ikke jagtes på Christiansborgs gange, sagde han bistert og hastede videre.
  For få uger siden betegnede Bertel Haarder ellers posten som generalkonsul som et "drømmejob", men nu har han altså valgt at takke nej til drømmejobbet.
  Den nuværende generalkonsul Henrik Becker-Christensen siger til TV 2, at han er klar til at fortsætte på posten.
  - Det er nyt for mig. Jeg er klar til at fortsætte på posten. Men det er op til Udenrigsministeriet - det afhænger af, hvordan de ser på sagen, siger Henrik Becker-Christensen til TV 2.
  Henrik Becker-Christensen har haft posten siden 1998.
  Men ifølge statsminister Lars Løkke Rasmussen får Henrik Becker-Christensen ikke stillingen som generalkonsul tilbage, selvom Bertel Haarder afslår. Løkke vil have politisk profil, skriver Ritzau.
  